Dôvodová správa

Všeobecná časť

     Dôvodom vypracovania návrhu novely zákona je plnenie úloh vyplývajúcich z uznesenia vlády SR č. 1287 zo 4. decembra 2002, na základe ktorého je potrebné novelizovať všeobecne záväzné právne predpisy v súvislosti s prechodom pôsobností podľa  zákona č. 139/2003 Z.z., ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov (ďalej len "zákon").
 
      Návrh zákona upravuje najmä:
-	prechod  pôsobností v územnom plánovaní a stavebnom poriadku na Ministerstvo výstavby a regionálneho rozvoja SR, resp. rozdelenie pôsobností medzi MŽP SR a MVRR SR,
-	účasť štátnych orgánov pre životné prostredie na úlohách a činnostiach územného plánovania, 
-	konštituovanie Slovenskej stavebnej inšpekcie a odčlenenie stavebnej inšpekcie od Slovenskej inšpekcie životného prostredia,
-	odstránenie nesúladu ustanovenia § 111 s Ústavou Slovenskej republiky.

     Návrh zákona je v súlade s Ústavou SR, ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná.

Doložka

zlučiteľnosti návrhu zákona s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon č. 50/1976 Zb. o územnom 
                                           plánovaní  a  stavebnom poriadku  (stavebný zákon)  v  znení     
                                           neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii:
                                        a)  	návrh  zákona  z  pohľadu  Európskej  dohody  o  pridružení,       
                                          	     Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády SR nepatrí medzi priority,
 	 b)	návrh zákona nie je predmetom negociačných pozícií v príslušnej kapitole.
4.	Problematika návrhu zákona: Nie je v práve Európskych spoločenstiev a v práve Európskej únie upravená.
5.	Stupeň zlučiteľnosti návrhu zákona s právom Európskych spoločenstiev a s právom Európskej únie: Bezpredmetné.
6.	Gestor návrhu zákona: Bezpredmetné.
7.	Účasť cudzích expertov: Návrh bol vypracovaný bez zahraničnej gescie a bez účasti zahraničných expertov.

Osobitná časť:

K bodu 1. 

Prechod pôsobností v oblasti územného plánovania a stavebného poriadku z Ministerstva životného prostredia SR na Ministerstvo výstavby a regionálneho rozvoja SR sa zabezpečuje tak, že pred legislatívnu skratku "ministerstvo" používanú v ďalšom texte sa zaraďuje názov ministerstva, ktoré bude pôsobnosti uvedené v ďalšom texte zákona vykonávať.

K bodu 2. 

Konštituuje sa Slovenská stavebná inšpekcie,  z doterajšej Slovenskej inšpekcie životného prostredia sa vyčleňuje stavebná inšpekcia ako orgán štátneho stavebného dohľadu a preto bolo potrebné  zaradiť jej zamestnancov medzi orgány štátneho stavebného dohľadu. Súčasne medzi orgány stavebného dohľadu sa zaraďujú pracovníci MV SR pre stavby pre bezpečnosť štátu, čo je vyvolané osobitným charakterom týchto stavieb.

K bodu 3. a 4.

Vzhľadom na rozpor doterajšieho ustanovenia s čl. 20 ods.4 Ústavy SR navrhuje sa primeraná náhrada podľa skutočných cenových podmienok v mieste a čase, kde sa vyvlastňovanie vykonáva. 

K bodu 5.

V týchto ustanoveniach sa vymedzuje pôsobnosť MV SR ako stavebného úradu aj na stavby, ktoré sú v pôsobnosti NBÚ a SIS. Súčasne sa reaguje na zánik vojsk MV SR k 1.1.2003. 

K bodu 6. a 8. 

Stavebný dohľad bol vykonávaný v rámci  Slovenskej inšpekcie životného prostredia. Pôsobnosť v oblasti územného plánovania a stavebného konania prechádza na iný ústredný orgán štátnej správy a preto je nevyhnutné túto skutočnosť zohľadniť v kreovaní nového štátneho orgánu, ktorý bude plniť úlohy pre MVRR SR, ktorému je pôsobnosť v územnom plánovaní a stavebnom konaní zverená. Súčasne s prechodom kompetencií je nevyhnutné vyriešiť prechod zamestnancov, práv, povinností a záväzkov tak, aby nevznikali ďalšie nároky na štátny rozpočet. 
Uzatvorením príslušných dohôd sa môže napr. vytvoriť spoločná správa, resp. spoločný nájom tak, aby Slovenská inšpekcia životného prostredia a aj Slovenská stavebná inšpekcia  nevznášali nové požiadavky na finančné krytie a aby mali napr. zabezpečené kancelárske priestory. 

K Čl. II

k bodu 1.
Vo väzbe na prechod kompetencií na úseku územného plánovania a stavebného poriadku na ústredných orgánoch štátnej správy je potrebné  v zák. č. 222/1996 Zb. o organizácii miestnej štátnej správy a o zmene a doplnení niektorých zákonov v znení neskorších predpisov  do pôsobnosti krajských úradov osobitne zaradiť úsek územného plánovania a stavebného poriadku, ktorý je dosiaľ zahrnutý do úseku tvorby a ochrany životného prostredia.  

K bodu 2.  
Zákonom č. 103/2003 Z.z., ktorým sa mení a dopĺňa zákon č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov a o zmene a doplnení niektorých zákonov bola pôsobnosť okresného úradu posudzovať zadanie a návrh územného plánu zóny presunutá do pôsobnosti krajského úradu. Súčasne bola vypustená uvedená pôsobnosť okresného úradu zo zákona č.222/1996 Z.z. Nebola však doplnená pôsobnosť krajského úradu o posudzovanie zadania a návrhu územného plánu zóny.”

K Čl. III

Navrhovaná účinnosť nadväzuje na jednotlivé etapy legislatívneho procesu.